Transitorooftog by OR Tambo-lughaweDie wit Mercedes-Benz en die bakkie wat die geld vervoer het. Foto: @MedixGauteng / Twitter ŉ Groep gewapende mans het Donderdag ŉ bakkie wat geld vervoer het, beroof toe dit die OR Tambo-lughawe in Johannesburg verlaat het. “ŉ Onbekende hoeveelheid gewapende rowers het vanoggend om 05:45 op die voertuig toegeslaan nadat dit geld by die lughawe opgelaai het,” het kapt. Tsekiso Mofokeng, ŉ polisiewoordvoerder, gesê. Die bende het ŉ wit Mercedes-Benz gebruik om in die bakkie vas te ry en van die pad af te druk. “Hulle het die kap van die bakkie afgehaal en ŉ onbekende hoeveel kontant gebuit, waarna hulle in drie voertuie van die toneel gevlug het.” Volgens Mofokeng het die verdagtes in ŉ wit BMW X5, wit Golf 6 GTI en ŉ swart Ford ST van die toneel gevlug. Geen skote is gevuur nie. “Drie veiligheidswagte is tydens die rooftog beseer en word in ŉ plaaslike hospitaal behandel,” het hy bygevoeg. Die polisie ondersoek die voorval.